b'\n_START_ARTICLE_\nErik Zabel\n_START_PARAGRAPH_\nErik Zabel (s. 7. hein\xc3\xa4kuuta 1970 Unna) on saksalainen maantiepy\xc3\xb6r\xc3\xa4ilij\xc3\xa4. H\xc3\xa4n voitti urallaan yli 200 kilpailua ja on yksi menestyneimmist\xc3\xa4 saksalaisista py\xc3\xb6r\xc3\xa4ilij\xc3\xb6ist\xc3\xa4. Zabel voitti Ranskan ymp\xc3\xa4riajon pistekilpailun vihre\xc3\xa4n paidan kuutena per\xc3\xa4kk\xc3\xa4isen\xc3\xa4 vuotena 1996\xe2\x80\x942001. Lis\xc3\xa4ksi h\xc3\xa4n voitti Espanjan ymp\xc3\xa4riajon kiriajajien kilpailun vuosina 2003 ja 2004 ja Milano\xe2\x80\x93San Remo-kilpailun  nelj\xc3\xa4sti.\n_START_SECTION_\nUra\n_START_PARAGRAPH_\nZabel kasvoi It\xc3\xa4-Berliiniss\xc3\xa4. Menestytty\xc3\xa4\xc3\xa4n amat\xc3\xb6\xc3\xb6ripy\xc3\xb6r\xc3\xa4ilij\xc3\xa4n\xc3\xa4 h\xc3\xa4n ryhtyi ammattilaiseksi vuonna 1992. Vuonna 1993 h\xc3\xa4n siirtyi Team Telekom -talliin, jossa h\xc3\xa4n kehittyi hyv\xc3\xa4ksi kiriajajaksi. H\xc3\xa4n oli paitsi hyv\xc3\xa4 kiriajaja, my\xc3\xb6s vahva yleisajaja. Kun yleens\xc3\xa4 kiriajajat, kuten Mario Cipollini j\xc3\xa4tt\xc3\xa4v\xc3\xa4t suuret etappikilpailut kesken ennen vuoristoetappeja, Zabel pystyi kiipe\xc3\xa4m\xc3\xa4\xc3\xa4n nousut kohtuullisen hyvin. T\xc3\xa4m\xc3\xa4n seurauksena h\xc3\xa4n pystyi ker\xc3\xa4\xc3\xa4m\xc3\xa4\xc3\xa4n pisteit\xc3\xa4 my\xc3\xb6s my\xc3\xb6hemmill\xc3\xa4 etapeilla muiden kiriajajien jo keskeytetty\xc3\xa4. T\xc3\xa4m\xc3\xa4n ansiosta h\xc3\xa4n on onnistunut voittamaan Ranskan ymp\xc3\xa4riajon pistekilpailun kaikkiaan kuutena vuonna (1996\xe2\x80\x942001). _NEWLINE_Vuonna 2004 Zabel menetti Milano\xe2\x80\x93San Remo-kilpailun voiton \xc3\x93scar Freirelle, koska nosti k\xc3\xa4tens\xc3\xa4 yl\xc3\xb6s voiton merkiksi hetke\xc3\xa4 liian aikaisin. Voitto olisi ollut h\xc3\xa4nelle viides Milano\xe2\x80\x93San Remo-kilpailussa. _NEWLINE_Zabel tunnetaan kurinalaisesta harjoittelustaan ja h\xc3\xa4n sanoo todella nauttivansa py\xc3\xb6r\xc3\xa4ll\xc3\xa4 ajamisesta ja harjoittelusta. H\xc3\xa4n on yksi harvoista ajajista, jotka kilpailivat ymp\xc3\xa4ri vuoden. Talvisin h\xc3\xa4n kilpaili ratapy\xc3\xb6r\xc3\xa4ilykilpailuissa. _NEWLINE_Vuonna 2005 Zabelia ei valittu T-Mobilen joukkueeseen Ranskan ymp\xc3\xa4riajoon, koska talli halusi tukea mahdollisimman hyvin Jan Ullrichin menestyst\xc3\xa4 kokonaiskilpailussa._NEWLINE_Kaudeksi 2006 Zabel siirtyi Team Milram -talliin. 24. toukokuuta 2006 Zabel otti uransa 200. voiton voittaessaan Bayern Rundfahrt -etappikilpailun. Kausi 2006 oli muutenkin Zabelille menestyksek\xc3\xa4s. H\xc3\xa4n muun muassa voitti kaksi etappia Espanjan ymp\xc3\xa4riajossa ja h\xc3\xa4n sijoittui maailmanmestaruuskilpailuissa toiseksi._NEWLINE_Vuonna 2007 Zabel on voittanut etapin Espanjan, Sveitsin ja Saksan ymp\xc3\xa4riajoissa._NEWLINE_27. huhtikuuta 1994 Zabel antoi positiivisen doping-n\xc3\xa4ytteen, jossa l\xc3\xb6ydettiin klostebolmetabolinia. H\xc3\xa4n sai rangaistukseksi 3\xc2\xa0000 Sveitsin frangin sakot ja menetti 50 UCI-pistett\xc3\xa4. Kilpailukieltoa h\xc3\xa4nelle ei kuitenkaan langetettu._NEWLINE_Vuonna 2008 Zabel suoritti ns. "py\xc3\xb6r\xc3\xa4ilyn Grand Slamin" eli h\xc3\xa4n ajoi l\xc3\xa4pi kaikki kolme suurta ymp\xc3\xa4riajoa: Italian, Ranskan ja Espanjan ymp\xc3\xa4riajot._NEWLINE_Zabel p\xc3\xa4\xc3\xa4tti uransa kauden 2008 j\xc3\xa4lkeen. Vuonna 2013 Zabel my\xc3\xb6nsi k\xc3\xa4ytt\xc3\xa4neens\xc3\xa4 dopingia uransa aikana. H\xc3\xa4n kertoi k\xc3\xa4ytt\xc3\xa4neens\xc3\xa4 vuosina 1996\xe2\x80\x932003 epoa, kortikosteroidia ja veridopingia.'